Drie ‘beroepsmisdadigers’ sterf, nog drie vas ná mislukte rooftogArgieffoto (StevePB, Pixabay) Brig. Hangwani Mulaudzi, woordvoerder van die Valke, het gesê afgesien van die drie verdagtes wat doodgeskiet is, is ŉ vierde gewond en nog twee in hegtenis geneem toe hulle Vrydagmiddag ŉ supermark in Benbowlaan probeer beroof het. Hy het gesê met die polisie se aankoms op die toneel het ŉ skietgeveg ontstaan waartydens drie van die verdagtes noodlottig gewond is. Twee verdagtes wat buite die supermark in wegkommotors gesit het, is in hegtenis geneem. “’n Voorlopige ondersoek het getoon die verdagtes het ŉ misdaadgeskiedenis van 15 jaar waartydens hulle glo by 52 ernstige sake betrokke was,” het hy gesê. Volgens Mulaudzi kan een van die verdagtes verbind word met 26 ander sake, waaronder sakerooftogte, huisbrake, diefstal en transito-rooftogte. ŉ Tweede verdagte word met vier ander sake verbind, waaronder poging tot moord, gewapende roof en die besit van gesteelde goedere. Die verdagte wat tans onder polisiebewaking in die hospitaal behandel word, is in 2014 op borgtog vrygelaat en word met tien sake van onder meer moord, motordiefstal, gewapende roof, onwettige besit van ŉ vuurwapen en dwelmbesit verbind. Een van die verdagtes wat doodgeskiet is, het uitstaande sake van sakeroof en die onwettige besit van ŉ vuurwapen teen hom gehad. Hy was ook voorheen betrokke by sake van motordiefstal, huisbraak, meineed en die rig van ŉ vuurwapen. Twee van die verdagtes sal Maandag in die Goodwood-landdroshof verskyn, terwyl die derde verdagte in sy afwesigheid aangekla sal word terwyl hy nog in die hospitaal aansterk.